
Forord

Da jeg skrev denne boken hadde jeg ett hovedmål for øye: Jeg skulle skrive en populærvitenskapelig bok om nissens kulturhistorie hvor målgruppen var ungdom og voksne. Mer spesifikt ønsket jeg at boken skulle være underholdende (uten at dette gikk på bekostning av saksfremstillingen), og den skulle bidra til ny kunnskap samtidig som leseren kunne nikke gjenkjennende til deler av innholdet. Forhåpentligvis skulle den også engasjere. Det var med andre ord et ambisiøst prosjekt jeg gav meg i kast med. Når boken nå kommer i ny utgave er målsetningen fremdeles den samme. Om jeg har lyktes med noe av dette er opp til deg som leser å avgjøre.

Å skrive en bok om nissens kulturhistorie er, som med alle emner, en utfordring. De aller fleste leserne har et forhold til nisser, og med det medfører gjerne også forventninger til hva en bok som dette skal inneholde. Som folklorist og kulturhistoriker er jeg spesielt interessert i fortellingene som er skapt om denne figuren, og hvordan disse er blitt formet, brukt, videreført, omfortolket og satt inn i nye kulturelle sammenhenger. Derfor inneholder denne boken en rekke store og små fortellinger som alle, på hver sin måte, er med på å forme nissefigurene opp igjennom historien. Men det finnes mange, mange flere fortellinger enn hva denne boken kan romme. Og sånn skal og må det være.

Innholdsmessig er lite forandret i forhold til førsteutgaven. Fordi jeg både i hovedteksten og i noteapparatet blant annet henviser til internettbaserte kilder er selvsagt disse sjekket opp mot dagens web. Mye kan forandre seg på fem år, og weben er på ingen måte noe unntak.

I arbeidet med denne boken var det flere som bidro med sin kunnskap og må takkes. Cathrine Cranner ga meg mange gode råd med sitt skarpe blikk for språk og fortelling og var, sammen med Gunnar Holthe, viktige samtalepartnere i skriveprosessen. Redaktør i Humanist forlag, Bente Pihlstrøm, var en god leser og rådgiver, ikke minst i arbeidet med å avkle tekstens mest snirklete akademiske formuleringer. Takk også til førsteamanuensis Jan Schumacher som oversatte noen latinske St. Nikolas-tekster fra middelalderen for meg. Eventuelle feil er imidlertid mine alene.

Foça, oktober 2009

Ane Ohrvik


En nisseverden

Det var en julaften på begynnelsen av 80-tallet. Jeg var ferdig med mesteparten av min barnslige fascinasjon for julenissen. Gjennom årene hadde jeg gått fra småbarnets redsel for den hvitskjeggete mannen, via den litt eldre varianten hvor møtet med nissen var en blanding av nysgjerrighet og skrekkblandet fryd, til jeg enda litt eldre igjen påståelig hevdet at: «jeg visste vel at julenissen ikke fantes, vel!» I siste fase hadde pappa definitivt blitt avslørt!

Denne julaften husker jeg spesielt godt. Julemiddagen var nettopp fortært, og storfamilien var i ferd med å samle seg i stuen hvor gaveutdelingen skulle foregå. Før kaffen var ferdig og den timelange gaveutdelingen kunne begynne, hadde det imidlertid oppstått et problem. Et stort problem! De voksne hadde glemt julenissen! Nærmere bestemt; de hadde glemt at min yngre kusine absolutt forventet å treffe julenissen, og at hun ville bli dypt skuffet om det ikke skjedde. Gode råd var nå dyre. Jeg husker at kusinen min løp rundt i stuen med forventningsfulle og rastløse øyne. Og jeg husker min tante og min eldre kusine stå ute i gangen og diskutere lavmælt, men heftig, om hvordan problemet skulle løses. For det fantes ingen nissedrakt i huset! Vi hadde rett og slett glemt at nissen fremdeles var en viktig gjest!

Min eldre kusine fikk ansvaret for å finne en passende nissedrakt, gå ubemerket ut av huset og ringe på dørklokken. Kveldens julenisse var valgt. Nysgjerrig løp jeg etter henne idet hun spurtet opp i annen etasje, fortet seg inn på våre besteforeldres soverom og åpnet klesskapene. Febrilsk endevendte hun garderoben uten å finne så mye som en rød genser! Bukser, gensere, kjoler, strømper og jakker føyk fremdeles veggimellom da jeg gikk tilbake til selskapet for å være med på den første gaveutdelingen. Noen stor tro på at min yngre kusine ville få møte julenissen den kvelden, hadde jeg ikke.

Idet kaffen sto på bordet og alle vi barna var så sprekkeferdige av forventning til pakkene at vi rett og slett ikke kunne vente lenger, ringte det på døren. Ikke bare min yngre kusine lyste opp i forventning, hele familien så spent i retning døren. Hvordan hadde nissedraktjakten gått, mon tro?

Jeg husker min umiddelbare redsel da døren ble åpnet. Utenfor sto en figur i fillete, skitne, gamle klær. Verst av alt var likevel hodemasken. Over hodet og ansiktet hadde denne figuren dratt en trang, brun damestrømpe. Utenpå var strømpestoffet fargelagt med rød leppestift. Ansiktet var helt fordreid og ugjenkjennelig, og personen så helt gal ut! Julenissen var forvandlet til en farlig bankraner!

Jeg forstår fremdeles ikke hvorfor kusinen min ikke ble skrekkslagen av synet, og jeg forstår heller ikke hvordan min eldre kusine ble godtatt som julenisse den kvelden. Fascinert og spent tok min yngre kusine imot gavene fra bankraneren, takket pent og løp til moren sin for å vise hva hun hadde fått. Kvelden ble reddet av en bankranernisse.

I arbeidet med denne boken har jeg fått muligheten til å ta del i mange nissehistorier. Når folk har fått vite at jeg jobber med en bok om nissen, har reaksjonene vært gjenkjennende smil. Uoppfordret har mange begynt å fortelle meg om sine nisseopplevelser. Noen har spennende og gledesfylte minner om nissen på julaften. De erindrer julenissen som en lattermild og godmodig bestefarsfigur med sekken full av fine gaver, en koftekledd og sulten fjøsnisse som de var med å sette ut grøt til, eller som en usynlig nisse som hadde fylt strømpene til randen med godsaker natt til julaften. Andre har hatt mindre hyggelige minner fra barndommen, og redselen er det som huskes best. Store kapper og forvridde stemmer bak stive masker, eller en luskende og halvt synlig skikkelse utenfor stuevinduene, har festet seg som redselsfulle minner. Noen husker også godt den enorme skuffelsen den julen nissen ikke kom på besøk. Fortellinger fra voksenlivet er preget av humoristiske episoder med oppfinnsomme og teatralske nisser, spontane nisseopptredener for venner og familie, og fuktige nissefester med nisselua på snei. Det er også dem som forteller om deres irritasjon og avvisning av julenissen. Visse foreldre mener det er galt å lede barna inn i en fantasiverden av dansende nisser på låven eller reinsdyrkjørende julenisser over takene. Noen mener at nissen har tatt over julefeiringen fullstendig og fortrengt den religiøse høytiden. Nissen blir i stedet oppfattet som et kommersielt salgstriks uten dypere betydning.

Hva disse historiene kanskje først og fremst forteller, er at julenissen er mer enn en gammel mann med hvitt skjegg og rød drakt som besøker små barn på julaften. Julenissen er mer enn den fysiske innpakningen han fremtrer i. Han er forbundet med en kompleks flora av fortellinger som hver på sin måte representerer fortolkninger og versjoner av julenissen. Disse fortellingene er kollektivt og kulturelt bestemte – og de er samtidig flertydige, foranderlige og konstant skapende. Nissen er skremmende, trygg og god, forbundet med latter og glede, uutholdelig spenning eller irritasjon. Nettopp derfor kan en bankranernisse passere som julenisse – like godt som en rødkledd og bestefaraktig Santa Claus eller en luskende lusekoftenisse med forkjærlighet for grøt.

Julenissen og julefeiringen

Julenissen er så til de grader knyttet til julehøytiden at man kan hevde at han er det viktigste og mest sentrale symbolet i den moderne julefeiringen. Nissefigurer dukker opp så å si overalt når julen nærmer seg. Uansett hvilket land du besøker, og uansett hvilken religion som praktiseres der, vil du møte julenissen i en eller annen form. I USA kommer han kjørende i et stort vogntog fullastet med leskedrikken Coca-Cola, og han ringer med klokker og gir seg til kjenne med sitt ho-ho-ho. Hvert år kommer to eksemplarer av det seksten meter lange og fire meter høye kjøretøyet til Norge, og heldige vinnere av lokale Coca-Cola-konkurranser får prøvekjøre doningen for en stakket stund. Julenissen sitter på kjøpesentre over hele verden med små barn på fanget, og barna forteller sjenert hvilket nytt Playstation-program eller hvilken snakkende dukke de ønsker seg til jul. Han vandrer i adventstidens handlegater og deler ut appelsiner til folk på travel julegavejakt, eller han dukker opp på juletrefesten med godteposer til de små. Fra overfylte butikkvinduer vinker han mekanisk til oss, eller han pryder julekortene vi poster til venner og kjente. Julenissen kan også leies. Et søk på Internett gir flere valgmuligheter til hvilken nisse du ønsker skal besøke din julestue, så lenge du er villig til å betale. I Norge hopper små, lekne nissefigurer frem i vinduskarmene når julehøytiden nærmer seg, de dingler fra grønne, overfylte juletre og pryder julehager i form av forseggjorte skulpturer. Gjennom tv-skjermene møter vi klassiske og nye julenisser i filmer som skal underholde oss. Radiokanalene lokker med gamle og nye sanger om julenissen som humoristisk eller sørgmodig og ettertenksomt skal sette oss i julestemning. Enten det synges om det rødnesete reinsdyret Rudolf, nissen på låven som ikke fikk grøt på julaften, eller julenissen som kysset mamma, sniker sangene seg inn på oss og skaper en forventning og stemning. Det er snart jul. Og da kommer julenissen med gaver.

Nissen som kulturhistorisk fenomen

Nissen er ikke bare blitt en del av den norske julefeiringen, men også en del av norsk identitet. Når nei-siden i EU-kampanjene har brukt nisselua som en selvironisk kommentar, eller når ja-siden har brukt den som en latterliggjøring av nei-siden, er det ikke første gangen at nissen brukes i politisk sammenheng. Under forbudstiden på begynnelsen av 1900-tallet figurerte nissen på postkort med smuglersprit i bagasjen, og under 2. verdenskrig var nisselua det fremste symbolet på det autentisk norske. Nisselua ble ikke bare et motstandssymbol under den tyske okkupasjonen, men et symbol på hva som var norsk, og på hvilken side du var i kampen. Det symbolske innholdet skifter imidlertid med tid, sted og mennesker. I dag kan nisselua gi assosiasjoner til noe gammeldags og sirumpa. Når karikaturtegneren Inge Grødum i Aftenposten tegner nordmenn, er det ofte som halvfete tullinger med nisselua på snei. Nissen er blitt en del av vårt verbale og billedlige språk. Vi er en nissenasjon, vi går med nisseluer, og vi kan endog fremstå nissete.

Dagens norske julenisse er ingen ensartet figur. Ved juletider møter vi både smånisser og den runde, godmodige og leende Santa Claus i skjønn (eller uskjønn) forening. Vi kaller dem alle for nisser. Men hvor kommer disse nissene fra, og hva er deres historie?

I arbeidet med denne boken har jeg, naturlig nok, lest mye om julenissens historie. Det har slått meg at de fleste fremstillinger har en tendens til å reprodusere én bestemt grunnfortelling. Denne grunnfortellingen handler i korte trekk om at julenissens stamfar var en helgen i middelalderen som het St. Nikolas. Hollenderne tok med seg denne helgenen da de emigrerte til USA på 1600-tallet, og siden har han utviklet seg til å bli Santa Claus slik vi kjenner ham i dag. I norsk sammenheng har smånissene blitt en del av denne fortellingen, som eksempler på norske nissefigurer. De plasseres både sammen med Santa Claus og på siden av ham. Denne boken skal handle om disse figurene – og de fortellingene vi finner om dem. Hvordan har julenissen endret seg gjennom tiden, og hvorfor har han det?

Haddon Sundblom (1899–1976) var reklametegner for Coca Cola gjennom en årrekke på midten av 1900-tallet. Han gjorde stor suksess ved å gjøre Santa Claus om til den store Coca Cola-drikkende julenissen. Sundblom var av svensk avstamming, og det hevdes at det var den svenske nissefiguren, tomten, som lå til grunn for hans tolkning av Santa Claus. Dette bildet er datert 1951.



Med bakgrunn i disse spørsmålene vil boken være en kulturhistorisk reise til ulike kulturelle figurer gjennom tidene. Sammen eller hver for seg har de blitt tolket inn i den store fortellingen om julenissen. På jakt etter disse figurene vil jeg ta leseren med på en tidsreise i ulike tiders kultur, religion og tradisjon. Det være seg oldkirkens kamp for religionsfrihet og skapelsen av de første helgener innenfor den katolske kirke, religionsskifte i Norge på 1000-tallet som brakte den katolske helgenen St. Nikolas til de nordlige strøkene, eller de norske nissefigurene vi møter i norsk fortellingstradisjon. Kan hende er ikke julenissens grunnfortelling endret dramatisk. Men forhåpentligvis vil leseren finne nyanser i fortellingen som er nye.

Nissejakten

Utgangspunkt for denne boken er de fortellingene som til stadighet blir repetert i litteratur om julenissen. Disse fortellingene, som jeg har valgt å kalle grunnfortellingen om julenissen, skisserer en utvikling av julenissefiguren gjennom tidene. Likevel finnes det flere fortellinger om julenissen. Det har både motivert denne fremstillingen og pirret min nysgjerrighet i nissejakten. For hvordan i all verden kan den Coca-Cola-drikkende julenissen settes i sammenheng med en from helgen fra kristendommens spede barndom?

Boken starter med fortellingene om St. Nikolas. Det er hos denne helgenen at premisser skal ha blitt satt for noen av de viktigste funksjonene julenissen i senere tid har fått; gavegiving og oppdragelse. Nikolas fremstår som en av de mest populære helgenene i Europa gjennom hele middelalderen, og legender og mirakelspill om ham ble spredt over store deler av kontinentet. Nikolas-kulten nådde også Norge, og flere kirker ble viet til ham i middelalderen. Helgenkultens utvikling, posisjon og betydning blir dermed hovedtema i første kapittel.

I det neste kapittelet ser vi nærmere på hvordan helgenfiguren utviklet seg utover i middelalderen i Europa. Nikolas blir nå eksplisitt knyttet til barn, og får også bestemte oppgaver når det gjelder oppdragelse og skikken med å gi gaver. Det er i denne perioden at barn i ulike europeiske land kunne få besøk i hjemmene sine av utkledde Nikolas-figurer som sammen med redselsfulle forkledde skikkelser ga gaver eller straff til barna.

Fra middelalderens Nikolas-figur gjør vi et stort sprang til den norske tradisjonen knyttet til gårdsnissene. Her blir vi kjent med de mangfoldige fortellingene som finnes om disse vesenene. Nissene blir ved utgangen av 1800-tallet og begynnelsen av 1900-tallet gjenstand for nye tolkninger og fortellinger, som behandles i neste kapittel. På denne tiden lekte tegnere og forfattere fra de nordeuropeiske landene med penn og pensel, og nye tolkninger skapte nye nisser. Det er også på denne tiden at nissen blir koblet til julefeiringen for alvor, og den moderne julenissen kommer til syne.

Den amerikanske utviklingen av Santa Claus behandles i det neste del. Den amerikanske julenissefortellingen starter med hollendernes inntog i USA på 1600-tallet, og fortsetter frem til midten av 1900-tallet. I denne perioden forsøker ulike forfattere forskjellige julenissefigurer før Santa Claus på slutten av 1800-tallet fikseres i en form og med et uttrykk vi kjenner igjen i dag. Også i USA sto tegnere og barnebokforfattere sentralt i nissetolkningene. På 1900-tallet skapte dessuten en helt spesiell reklamekampanje konsekvenser for Santa Claus slik vi møter ham i dag.

Dagens nissefigurer er gitt plass mot slutten av boken. Her skildres de moderne og mangfoldige julenissene innenfor populærkulturen. Underholdningsindustri og opplevelsesparker er bare noe av det som forbindes med julenissene i dag. Det mest karakteristiske med de moderne nissene er at man finner nisser for enhver smak – og ethvert behag!

